b'\n_START_ARTICLE_\nTorta Sacher\n_START_PARAGRAPH_\nTorta Sacher je vrsta \xc4\x8dokoladne torte z nadevom iz mareli\xc4\x8dne marmelade in \xc4\x8dokoladno glazuro, ki jo je izna\xc5\xa1el Franz Sacher. Velja za eno izmed najbolj znanih specialitet dunajske kuhinje in se uvr\xc5\xa1\xc4\x8da na seznam avstrijskih nacionalnih jedi.\n_START_SECTION_\nZgodovina\n_START_PARAGRAPH_\nNjeni za\xc4\x8detki segajo v leto 1832, ko je avstrijski knez Metternich svojega glavnega dvornega kuharja zadol\xc5\xbeil, naj zanj in za njegove goste pripravi posebno sladico. Glavni kuhar je nenadoma zbolel, zato je njegovo nalogo moral prevzeti 16-letni vajenec Franz Sacher (1816\xe2\x80\x931907), ki se je na dvoru uvajal 2 leti. Franzu Sacherju je tako uspelo zasnovati osnovno obliko torte Sacher._NEWLINE_Kljub temu da so bili gostje nad sladico navdu\xc5\xa1eni, ta s strani javnosti sprva ni bila dele\xc5\xbena velike pozornosti. Sacher je po zaklju\xc4\x8denem usposabljanju odpotoval v Bratislavo in kasneje v Budimpe\xc5\xa1to, leta 1848 pa se je vrnil na Dunaj, kjer je odprl delikatesno prodajalno ter vinoteko._NEWLINE_Njegov najstarej\xc5\xa1i sin Eduard (1843\xe2\x80\x931892) je o\xc4\x8detovo delo nadaljeval in svoje usposabljanje zaklju\xc4\x8dil pri dvornem sla\xc5\xa1\xc4\x8di\xc4\x8darju Demlu.  V tem \xc4\x8dasu je izpopolnil o\xc4\x8detov recept in torti dal obliko, v kateri jo poznamo \xc5\xa1e danes. Torta Sacher je bila sprva v ponudbi sla\xc5\xa1\xc4\x8di\xc4\x8darne Demel, kasneje pa tudi hotela Sacher, ki ga je leta 1876 ustanovil Sacherejev sin Eduard. Od takrat naprej velja za eno izmed najbolj znanih dunajskih kulinari\xc4\x8dnih specialitet.\n_START_SECTION_\nPravni spor\n_START_PARAGRAPH_\nVpra\xc5\xa1anje o uporabi imena izvirna torta Sacher je hotel Sacher in sla\xc5\xa1\xc4\x8di\xc4\x8darno Demel pripeljalo do pravnega spora. Eduard Sacher je recept za torto Sacher izpopolnil v sla\xc5\xa1\xc4\x8di\xc4\x8darni Demel in od takrat naprej je tam bila v stalni ponudbi. Po smrti Eduardove vdove Anne Sacher (1859\xe2\x80\x931930) in ste\xc4\x8daju hotela leta 1934 se je njegov sin zaposlil v Demlu ter sla\xc5\xa1\xc4\x8di\xc4\x8darni dodelil pravico prodajanja torte pod imenom torta Eduarda Sacherja._NEWLINE_Leta 1938 je pri\xc5\xa1lo do prvih nesoglasij med sla\xc5\xa1\xc4\x8di\xc4\x8darno Demel in novimi lastniki hotela, ki so torto Sacher za\xc4\x8deli prodajati tudi na ulicah pod blagovno znamko izvirna torta Sacher. Po drugi svetovni vojni in obdobju okupacije so leta 1954 lastniki hotela uveljavili pravice svoje blagovne znamke in to\xc5\xbeili sla\xc5\xa1\xc4\x8di\xc4\x8darno Demel, ki je torto prodajala pod imenom izvirna torta Sacher. V naslednjih 7 letih so se nadaljevali pravni spori v zvezi z uporabo imena, \xc5\xa1tevilom slojev marmeladnega nadeva ter sestavinami. Avstrijski pisatelj Friedrich Torberg, stalni gost hotela Sacher kot tudi sla\xc5\xa1\xc4\x8di\xc4\x8darne Demel, je v tem procesu pri\xc4\x8dal, da torta Sacher za\xc4\x8dasa \xc5\xbeivljenja Anne Sacher nikoli ni bila prerezana po sredini niti premazana z marmelado. _NEWLINE_Leta 1963 je pri\xc5\xa1lo do izvensodne poravnave, kar je hotelu Sacher omogo\xc4\x8dilo, da torto lahko poimenuje izvirna torta Sacher, Demlu pa dodelilo pravico, da torto okrasi s trikotnim pe\xc4\x8datom, ki nosi napis torta Eduarda Sacherja. Obe torti se razlikujeta v strukturi biskvita ter v \xc5\xa1tevilu slojev marmelade. Pri izvirni torti Sacher se prvi sloj nahaja pod \xc4\x8dokoladno glazuro, drugi pa v sredini biskvita, pri torti Eduarda Sacherja pa le pod glazuro.'